নেতাজি আজও বাঙালির কাছে খুব বড় আবেগ। সেটা মমতা বন্দ্যোপাধ্যায়ও বিলক্ষণ বোঝেন। তাই সারদা-কাণ্ড থেকে বর্ধমান বিস্ফোরণ, একের পর এক ঘটনায় তিনি যখন কোণঠাসা, তখন নেতাজিই ভরসা! কিছুদিন আগেই কেন্দ্রীয় সরকার জানিয়েছিল, সুভাষচন্দ্র বসুকে নিয়ে অন্তত ১০টি এমন ফাইল রয়েছে, যা কখনওই প্রকাশ করা যাবে না। এতে চূড়ান্ত গোপন তথ্য রয়েছে। তার পরই নরেন্দ্র মোদীর বিরুদ্ধে নির্বাচনী প্রতিশ্রুতি ভঙ্গ করার অভিযোগ ওঠে। কারণ লোকসভা ভোটের প্রচারে বেরিয়ে তিনি বলেছিলেন, কংগ্রেস নেতাজির মতো বরেণ্য মানুষের সঙ্গে অন্যায় করেছে। তাঁকে নিয়ে যে গোপন ফাইলগুলি রয়েছে, বিজেপি তা প্রকাশ করতে চায়। অথচ সেই প্রতিশ্রুতি পালিত হয়নি।